Vrou (74) aangerand toe sy rower betrap | Netwerk24
Vrou (74) aangerand toe sy rower betrap
Deur Ané van Zyl 11 Julie 2019 06:12
'n Vrou (74) van Touwsrivier in die Wes-Kaap is Dinsdagaand erg aangerand toe sy glo 'n rower in haar huis betrap het.
Stef Groenewald (74) se dogter Alida het op Facebook geskryf dat sy amper nie haar ma herken het ná die aanval nie.
Stef Groenewald (74) van Touwsrivier in die Worcester Mediclinic waar sy behandel word. Foto: Facebook
"Mens mag nie haat nie, sê die Bybel, maar wat doen 'n mens as 'n ding, 'n gemors jou 74-jarige mammie pap slaan dat jy haar amper nie herken nie?" skryf Alida.
"My ma wat nooit 'n harde woord vir iemand het nie, wat haarself kaalgat sal uittrek solank haar kinders versorg is."
Groenewald word in die Mediclinic Worcester behandel ná die aanranding.
Verskeie besittings is uit Groenewald se huis gesteel.
Alida skryf op Facebook haar ma het "bitter baie pyn en lyk sleg", en dat hulle wag op die uitslae van X-strale en skanderings. "Ons glo sy sal oukei wees," sê Alida.
Inwoners beweer dat die rower, wat blykbaar 'n makker buite die huis gehad het, glo bekend is met Stef se huis, en dat sy hom en die makker moontlik voorheen ontmoet het.
Die aanval het skokgolwe deur die rustige dorp gestuur en gerugte het teen Woensdagaand die rondte gedoen dat die twee verdagtes reeds in hegtenis geneem is en van diefstal en aanranding aangekla gaan word.
Volgens inwoners wat anoniem wou bly, is al die gesteelde goedere teruggekry.
Die polisie in Touwsrivier het by navraag gesê hulle is bewus van die voorval, maar kan nie verdere besonderhede verskaf of bevestig dat iemand in hegtenis geneem is nie.